Diari Oficial de la Generalitat Valenciana


Sumari del DOGV 4494, del 07-05-2003 (2003/4848)

ORDE de 10 d'abril de 2003, de la Conselleria d'Agricultura, Pesca i Alimentació, sobre eleccions en confraries de pescadors i les seues federacions provincials pertanyents a l'àmbit territorial de la comunitat valenciana.
------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2003/04/10/(2)/dof/vci/html**

### Dades del document

Número de DOGV
:   4494

Data del DOGV
:   07-05-2003

Secció del DOGV
:   I. DISPOSICIONS GENERALS

Número del document
:   2003/4848


Data del document
:   10-04-2003

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDE de 10 d'abril de 2003, de la Conselleria d'Agricultura, Pesca i Alimentació, sobre eleccions en confraries de pescadors i les seues federacions provincials pertanyents a l'àmbit territorial de la comunitat valenciana. [2003/X4848]
  
En la Llei 9/1998, de 15 de desembre, de Pesca Marítima, de la Comunitat Valenciana, s'establix que el mandat dels càrrecs elegits per als òrgans rectors de les confraries de pescadors tindran una duració de quatre anys.
  
Atesa la proximitat del compliment del període dels quatre anys de mandat dels òrgans rectors de les confraries de pescadors i les seues federacions provincials, les eleccions de les quals van ser convocades per Orde de 29 d'abril de 1999, es fa necessari procedir a la convocatòria del nou procés electoral.
  
Per això, d'acord amb el Reial Decret 206/1995, de 10 de febrer, sobre traspàs de funcions i servicis de l'administració de l'Estat a la Comunitat Valenciana en matèria de confraries de pescadors, i el Decret 2/1995, de 23 de març, del president de la Generalitat Valenciana, pel qual s'assignen a la Conselleria d'Agricultura, Pesca i Alimentació les funcions, els servicis, els mitjans personals i els crèdits transferits en matèria de confraries de pescadors, i el que s'establix en la Llei 9/1998, de Pesca Marítima de la Comunitat Valenciana, oïdes les confraries de pescadors i a proposta del director general de Pesca i Comercialització Agrària,
  
ORDENE
  
Article 1
  
Les confraries de pescadors i les seues federacions hauran de celebrar eleccions per a la renovació dels seus òrgans rectors, d'acord amb les disposicions de la Llei 9/1998, de Pesca Marítima, de la Comunitat Valenciana, i la present disposició, d'acord amb el calendari següent:
  
1. Les confraries de pescadors, entre els dies 1 de juny i 30 de setembre del 2003.
  
2. Les federacions provincials de confraries de pescadors, entre els dies de l'1 d'octubre al 15 de novembre del 2003.
  
Article 2
  
Una vegada elaborat el pla electoral, les confraries de pescadors i les seues federacions el remetran als servicis territorials de la Conselleria d'Agricultura, Pesca i Alimentació del seu àmbit territorial, per a la seua aprovació per la Direcció General de Pesca i Comercialització Agrària.
  
Article 3
  
Caldrà remetre còpia de totes i cada una de les actes relatives a tot el procés electoral firmades per tots els integrants de cada mesa electoral, en el termini màxim de deu dies comptadors des de l'acabament del procés electoral, als servicis territorials de la Conselleria d'Agricultura, Pesca i Alimentació del seu àmbit territorial.
  
Quan les confraries de pescadors i les seues federacions no realitzen legalment, en els períodes anteriorment fixats, les eleccions per a la renovació dels seus òrgans rectors, quedaran automàticament extingits els mandats de les persones integrants dels dits òrgans, i es designarà seguidament una comissió gestora d'acord amb el que preveu l'article 69.4 de la Llei 9/1998. Esta comissió assumirà les funcions dels òrgans rectors esmentats i procedirà a la celebració immediata de les eleccions.
  
Article 4
  
Les federacions provincials de confraries de pescadors podran actuar com a òrgan consultiu i assessor en les eleccions de les confraries del seu àmbit territorial a instàncies d'estes o de la Conselleria d'Agricultura, Pesca i Alimentació.
  
Article 5
  
La mesa electoral és l'encarregada de presidir la votació, vigilar la seua regularitat, mantindre l'orde, realitzar l'escrutini i vetlar per la legalitat del sufragi. La comissió electoral resoldrà en primera instància i en el termini de dos dies les reclamacions i els problemes que es plantegen en el transcurs de l'acte electoral. Contra els seus acords podrà interposar-se recurs d'alçada en el termini d'un mes davant del cap dels servicis territorials de la Conselleria d'Agricultura, Pesca i Alimentació.
  
Article 6
  
La Llei Orgànica 5/1985, de 19 de juny, sobre Règim Electoral General, i les seues modificacions regiran amb caràcter supletori en allò que resulte aplicable.
  
DISPOSICIONS FINALS
  
Primera
  
Es faculta el director general de Pesca i Comercialització Agrària perquè dicte les normes complementàries que, en aplicació de la present disposició, es consideren necessàries.
  
Segona
  
Esta orde entrarà en vigor el sendemà de la publicació en el Diari Oficial de la Generalitat Valenciana.
  
València, 10 d'abril de 2003
  
La consellera d'Agricultura, Pesca i Alimentació,


Còpia Permalink ELI